b'\n_START_ARTICLE_\nMiriam Mandipira\n_START_SECTION_\nKarriere\n_START_PARAGRAPH_\nMiriam Mandipiras f\xc3\xb8rste professionelle projekt var bandet Luck Street Blues, hvori hun var sangerinde fra 1995 og de n\xc3\xa6ste ti \xc3\xa5r. Gruppen bestod desuden af saxofon-spiller Paul Brickhill og jazz guitarist David Ndoro, samt Pascal Makonese. Bandet opf\xc3\xb8rte n\xc3\xa6sten 1000 koncerter i deres aktive \xc3\xa5r, hovedsageligt ved The Book Caf\xc3\xa9, som blev skabt for at bandet havde et spillested, men som senere voksede sig til et kulturelt hoveds\xc3\xa6de for kunstnere og aktivisme i Zimbabwe._NEWLINE_I 2005 flyttede hun til Sydafrika og var medlem af gruppen Strange Brews. Hun indspillede to albums, et live-abum optaget ved The Blues Room i Johannesburg og et med titlen Black and Blue, som begge kun er udgivet i Sydafrika. I april 2007 bosatte hun sig i Danmark og var p\xc3\xa5 programmet ved Copenhagen Blues Festival samme \xc3\xa5r. Det gentog hun i 2008, hvor hun ogs\xc3\xa5 var aktuel ved jazzfestivalen Jazzy Days i Tversted, Silkeborg Riverboat Jazz, dern\xc3\xa6st Haugesund Silda Jazz i Norge, samt en del af spillestedet Mojos bidrag til Copenhagen Jazz Festival, mens hun i 2009 havde sit f\xc3\xb8rste samarbejde med Delta Blues Band._NEWLINE_I 2013 samarbejdede hun med saxofonisten Jakob Elvstr\xc3\xb8m p\xc3\xa5 nummeret Soulmama, som var hendes f\xc3\xb8rste digitale udgivelse. I 2014 oprettede hun gruppen "Miriam & Band of Choice", som led i Unesco International Jazz Day og opf\xc3\xb8rte Shades of Spring ved Gladsaxe Jazzklub, hvor koncerten blev live-optaget. 2014 var ogs\xc3\xa5 udgivelses\xc3\xa5ret for debutalbummet af hendes gruppe "Miriam Mandipira & Her Danish Friends", en live-cd som markerede Mandipiras f\xc3\xb8rste digitale album-udgivelse, med cover-versioner af sange som Amazing Grace, I\'m in the Mood for Love og Blues in the Night . Gruppen opstod i 2010 og best\xc3\xa5r yderligere af Erik S\xc3\xb8rensen, Ulrik Brohuus, Christian S\xc3\xb8gaard og Jens Holgersen._NEWLINE_I 2015 udgav hun jazz-albummet Convergence. Albummet var skabt i samarbejde med Per Gade p\xc3\xa5 el-guitar, S\xc3\xb8ren Frost p\xc3\xa5 trommer og Kjeld Lauritsen p\xc3\xa5 el-orgel. Udgivelsen indeholder cover-versioner af Johnny Mercers Accentuate the Positive, Ella Fitzgeralds Comes Love og Randy Newmans I Thinks It\'s Going to Rain Today. Desuden indeholder det sangene Udakwa Njalo og Ntyilo, Ntyilo, som Mandipira opf\xc3\xb8rer p\xc3\xa5 sit modersm\xc3\xa5l, samt originalv\xc3\xa6rket Breathe, hvor Mandipira er krediteret som tekstforfatter og komponist . Samme \xc3\xa5r var hun ogs\xc3\xa5 p\xc3\xa5 programmet for Copenhagen Jazz Festival, hvilket hun var igen i 2016 og 2018._NEWLINE_I 2016 var hun p\xc3\xa5 Danmarks-turn\xc3\xa9 i selskab af DR Big Bandet, Michael Car\xc3\xb8e og Niels HP, med jule-koncerten Merry Christmas, Baby, hvor diverse danske og amerikanske julesange blev opf\xc3\xb8rt. Koncert-turneen fortsatte det efterf\xc3\xb8lgende \xc3\xa5r med flere koncerter uden for hovedstads-omr\xc3\xa5det, mens Bobo Moreno deltog som solist. Ved koncerten opf\xc3\xb8rte Mandipira ogs\xc3\xa5 de tradionelle v\xc3\xa6rker Skal vi klippe vore julehjerter sammen, Jeg s\xc3\xa5 julemanden kysse mor og Glemmer du, Glemmer du, hvilket var en af de f\xc3\xb8rste gange hun sang p\xc3\xa5 dansk til en koncert. I 2016 var Mandipira ogs\xc3\xa5 aktuel p\xc3\xa5 albummet Jazzin\' Around Christmas der havde DR Big Bandet som hovedenavn. Mandipira medvirkede p\xc3\xa5 nummeret I Pray on Christmas; en gospel-udgave af Harry Connick Jr.\'s julesang fra 1993. P\xc3\xa5 albummet var ogs\xc3\xa5 Curtis Stigers, C\xc3\xa6cilie Norby, Lisa Nilsson og Sinne Egg. Samme \xc3\xa5r blev Mandipira tildelt prisen for \xc3\x85rets Danske Blues Navn ved Copenhagen Blues Festival, holdt i Amager Bio, hvilket kun markede anden gang at en kvinde modtog prisen i festivalens historie, samtidig med at hun var den f\xc3\xb8rste person af afrikansk afstamning til at modtage h\xc3\xa6deren._NEWLINE_I 2017 samarbejde hun med blues-musiker Troels Jensen p\xc3\xa5 to album-udgivelser. F\xc3\xb8rst var hun vokal p\xc3\xa5 albummet My Love i selskab af bandet "Troels Jensen and The Healers". Senere samme \xc3\xa5r producerede Mandipira og Jensen albummet Careless Love, hvis udgivelse blev fejret med en lancerings-fest p\xc3\xa5 Bartof Caf\xc3\xa9 i Frederiksberg._NEWLINE_I 2018 genoptog hun samarbejdet med Michael Car\xc3\xb8e og Bobo Moreno og var fast del af Tivoli Big Band i l\xc3\xb8bet af sommeren, med programmerne L\xc3\xb8rdagsdans og Tivoli Late Night. Moreno og Mandipira var ogs\xc3\xa5 aktuelt i Tivoli det efterf\xc3\xb8lgende \xc3\xa5r._NEWLINE_I 2019 genopf\xc3\xb8rte hun Shades of Spring p\xc3\xa5 5 \xc3\xa5rs jubil\xc3\xa6et for albummet, mens hun fortsat turneerede med albummet Convergence. Samme \xc3\xa5r dannede hun gruppen Miriam Mandipira & The Soul Family, hvis medlemmer t\xc3\xa6ller Sten Rasmussen, Martin Stender, S\xc3\xb8ren Skov og Thomas Fog. I oktober udgav de deres f\xc3\xb8rste EP, One, med cover-versioner af At Last og A Sunday Kind of Love.'